Diari Oficial de la Generalitat Valenciana


Sumari del DOGV 4929, del 21-01-2005 (2005/232)

RESOLUCIÓ de 30 de desembre de 2004, del conseller d'Economia, Hisenda i Ocupació, per la qual s'ordena la publicació del conveni de col·laboració interadministrativa Mundo Ilusión.
-------------------------------------------------------------------------------------------------------------------------------------------------------------------------------------

### Dades del document

Número de DOGV
:   4929

Data del DOGV
:   21-01-2005

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2005/232


Data del document
:   30-12-2004

Organisme emissor
:   Conselleria d'Economia, Hisenda i Ocupació

Tipus de document
:   Resolució

Descriptors 

:   * Conselleria Territori i Vivenda
    * Orpesa
    * Cabanes
    * zona d'esbarjo
    * cooperació administrativa
    * administració local

RESOLUCIÓ de 30 de desembre de 2004, del conseller d'Economia, Hisenda i Ocupació, per la qual s'ordena la publicació del conveni de col·laboració interadministrativa Mundo Ilusión. [2005/X232]
  
El Decret 174/2004, de 17 de setembre, del Consell de la Generalitat Valenciana, pel qual s'alça la suspensió de la vigència dels plans generals d'ordenació urbana dels municipis d'Orpesa i Cabanes en l'àmbit territorial del centre d'oci Mundo Ilusión i es delimita i preserva l'àmbit d'actuació, disposa en l'article 1 ?Alçar la suspensió de la vigència del Pla General d'Ordenació Urbana... que tindrà efecte en el moment de la subscripció del conveni de col·laboració interadministrativa que s'ha de realitzar entre l'administració de la Generalitat, la Diputació Provincial de Castelló i els ajuntaments d'Orpesa i Cabanes?.
  
Una vegada subscrit el conveni referit, és convenient publicar-lo a l'efecte que se'n prenga coneixement, per això resolc:
  
Ordenar la publicació, en el Diari Oficial de la Generalitat Valenciana, del conveni de col·laboració interadministrativa Mundo Ilusión, subscrit entre la Generalitat Valenciana, la Diputació Provincial de Castelló i els ajuntaments d'Orpesa i Cabanes.
  
València, 30 de desembre de 2004.- El conseller: Gerardo Camps Devesa.
  
Conveni de col·laboració interadministrativa
  
Mundo Ilusión
  
A la ciutat de València, a 13 d'octubre de 2004
  
Reunits:
  
D'una part, el conseller d'Economia, Hisenda i Ocupació de la Generalitat, Gerardo Camps Devesa, en nom i representació d'esta i expressament facultat per a este acte per Acord del Consell de la Generalitat de data 17 de setembre de 2004.
  
D'una altra, el president de la Diputació Provincial de Castelló, Carlos Fabra Carreres, en nom i representació d'esta, segons acords adoptats pel Ple de la Diputació en data 1 de juny del 2004, 22 de juny del 2004 i 7 de setembre del 2004.
  
D'una altra, l'alcalde-president de l'Ajuntament de Cabanes, Artemio Siurana Gauchia, en nom i representació d'este, segons acords adoptats pel Ple de la corporació en data 3 de juny del 2004, 23 de juny del 2004 i 9 de setembre del 2004.
  
D'una altra, l'alcalde-president de l'Ajuntament d'Orpesa, Rafael Albert Roca, en nom i representació d'este, segons acords adoptats pel Ple de la corporació en data 21 de juny del 2004 i 9 de setembre del 2004.
  
Manifesten:
  
1. La Generalitat Valenciana té competències per a fomentar la creació de grans centres d'oci que completen l'oferta turisticotemàtica de la Comunitat Valenciana.
  
Amb este fi durant els últims anys, el Govern Valencià promou i impulsa una sèrie de projectes en diferents fases d'execució, al llarg del territori valencià, a fi d'impulsar el desenvolupament del sector turístic i de la política turística.
  
L'objectiu prioritari i la finalitat última de la Generalitat Valenciana com a promotora i impulsora de grans projectes, entre els quals s'enquadra la implantació del Centre d'Oci Mundo Ilusión a la província de Castelló, és la d'augmentar el turisme, contribuint de forma directa a la creació de noves ofertes turístiques que són fonamentals per a qualificar i articular una política integral del temps d'oci a la Comunitat Valenciana, aconseguint com a objectius secundaris:
  
Estimular una afluència turística equilibrada al llarg de l'any.
  
Consolidar de forma estable els llocs de treballs del sector terciari.
  
Aconseguir un clima empresarial d'expectatives de negoci.
  
Tots estos objectius repercutixen directament en les condicions materials del benestar social de la població, en influir la seua millora en la renda, el mercat laboral, la qualificació personal i professional; elevant el nivell d'oportunitats de negoci i millorant en general, la qualitat de vida de la població.
  
La inversió en un centre turístic de moderna concepció, on s'ubiquen de forma integrada les activitats pròpies d'un centre d'oci, les de caràcter recreatiu cultural, dotacionals, esportives, hoteleres i els seus servicis corresponents, perseguix influir directament sobre el turisme, estimulant l'afluència turística equilibrada al llarg de l'any, i evitar l'estacionalitat pròpia d'este, així com donar resposta a noves demandes turístiques, de la societat actual, en ampliar l'oferta turística pròpia de la província de Castelló.
  
Així mateix, s'influïx en la generació d'ocupació, tant en la fase de construcció com en la posterior explotació de les instal·lacions, augmentant les possibilitats de la població d'accedir a un lloc de treball estable i de qualitat.
  
Per això, i sent l'objectiu de la Generalitat Valenciana incrementar les quotes de qualitat dels ciutadans valencians per mitjà del desenvolupament d'iniciatives que augmenten i impulsen les perspectives econòmiques, laborals i socials del conjunt d'esta comunitat autònoma, la Generalitat Valenciana entén necessari impulsar este projecte, a fi de dotar el sector turístic de la Comunitat d'una oferta complementària que permeta mantindre i fins i tot incrementar els nivells d'ocupació.
  
2. La Societat Projectes Temàtics de la Comunitat Valenciana SA, és una empresa pública de la Generalitat Valenciana. La dita societat té com a objecte social la promoció, organització i gestió de totes les activitats que requerisca la preparació, construcció i posada en funcionament dels projectes turístics i d'oci, culturals i esportius, industrials i/o terciaris que, en l'àmbit de Comunitat Valenciana, siguen impulsats per la Generalitat Valenciana i en els quals, entre altres, s'exercisquen activitats educatives, culturals, esportives, recreatives, assistencials, administratives i equipaments necessaris per al seu funcionament correcte. El mencionat objecte social és conseqüència de l'Acord del Consell de la Generalitat Valenciana de data 30 de juliol de 2002, pel qual es modifica l'objecte social de SPTCV, a fi que esta s'encarregue de la posada en marxa, entre altres, del projecte impulsat per la Generalitat Valenciana, consistent en la implantació en la província de Castelló d'un centre d'oci dedicat al món de la màgia i el circ.
  
3. Igualment la Generalitat Valenciana té competències, a través de la Conselleria de Territori i Habitatge en matèria d'urbanisme i ordenació territorial, matèries en què en els últims anys els èxits aconseguits en comunicacions, transports, infraestructures i desenvolupament empresarial i del comerç exterior de la Comunitat Valenciana, l'han situada al cap del país en dinamisme, innovació i desenvolupament, i la convertixen en atractiu turístic.
  
4. Que la Diputació Provincial de Castelló té competències en matèria de cooperació en el foment del desenvolupament econòmic i social i en la planificació en el territori provincial, així com també en matèria d'assistència i cooperació jurídica, econòmica i tècnica dels municipis.
  
5. Que els ajuntaments de Cabanes i Orpesa tenen competències en relació amb la tramitació i aprovació dels instruments urbanístics de planejament general i de desenvolupament.
  
6. Que per mitjà del Decret 61/2003, de 13 de maig, del Consell de la Generalitat Valenciana, es va suspendre la vigència del Pla General d'Ordenació Urbana dels municipis d'Orpesa i Cabanes en l'àmbit territorial del centre d'oci Mundo Ilusión, això a fi de preservar la viabilitat de l'ordenació urbanística d'este projecte.
  
7. Que de conformitat amb el que establix la Llei de Règim Jurídic de les Administracions Públiques i del Procediment Administratiu Comú, les administracions públiques poden subscriure entre elles convenis per a ?fixar el marc general i la metodologia per al desenvolupament de la col·laboració en una àrea d'interrelació competencial o en un assumpte de mutu interés?.
  
8. A la Generalitat Valenciana, a través de l'empresa pública, Societat Projectes Temàtics de la Comunitat Valenciana, SA, i a la Conselleria de Territori i Habitatge, a la Diputació Provincial de Castelló i als ajuntaments d'Orpesa i Cabanes, els interessa posar en comú els seus mitjans per a aconseguir la implantació del Centre d'Oci Mundo Ilusión, així com totes les actuacions i instal·lacions complementàries a este. El present conveni s'emmarca dins del procés d'actuació conjunta de les dites entitats per a la realització de totes aquelles actuacions necessàries per a promoure l'oferta turística i d'oci a la província de Castelló i a la Comunitat Valenciana en general.
  
Tot això, a través de la coordinació institucional, a fi d'aconseguir el desenvolupament i la promoció d'inversions i altres actuacions turístiques, d'oci, culturals i educatives a la província de Castelló, aconseguint així una major coordinació interinstitucional i conjunció d'esforços en l'execució de projectes d'inversió d'especial transcendència per als municipis d'Orpesa i Cabanes i de la província de Castelló en general, i en benefici dels interessats dels ciutadans.
  
En conseqüència, les administracions que hi intervenen formalitzen el present conveni de col·laboració interadministrativa, d'acord amb les següents
  
Clàusules:
  
Primera. La Generalitat Valenciana, la Diputació Provincial de Castelló i els ajuntaments de Cabanes i d'Orpesa manifesten la seua voluntat de col·laborar conjuntament en la realització de les actuacions que resulten necessàries per a la implantació del Centre d'Oci Mundo Ilusión.
  
Segona. Les administracions que hi intervenen manifesten la seua conformitat inicial a la possibilitat que els terrenys necessaris per a la implantació d'este Centre d'Oci puguen obtindre's per mitjà de la gestió urbanística del sòl urbanitzable. Perquè siga possible l'obtenció d'este sòl a càrrec d'esta gestió urbanística, es mostren conformes que són necessàries les actuacions següents:
  
A. La Generalitat Valenciana a través de la Societat Projectes Temàtics de la Comunitat Valenciana. SA, redactarà i executarà el projecte del Centre d'Oci Mundo Ilusión (La delimitació de la superfície que ha d'ocupar s'adjunta en pla annex).
  
B. Els municipis de Cabanes i d'Orpesa vetlaran per la correcta integració territorial del dit Centre d'Oci en el conjunt dels seus termes municipals. Estos ajuntaments es proposen iniciar la revisió, cada un d'ells, del seu Pla General d'Ordenació Urbana. No obstant això, i abans d'iniciar-la, els ajuntaments de Cabanes i d'Orpesa podran presentar a la Conselleria de Territori i Habitatge un document de concert previ de les seues revisions de Plans Generals. En els concerts previs haurà de reflectir-se, com a mínim, l'ordenació estructural dels sectors de sòl en què gestionarà l'obtenció dels terrenys del Centre d'Oci i assegurar-se la correcta integració dels dits sectors en el model d'ordenació territorial dels seus municipis. Els ajuntaments es reserven la possibilitat d'aprovar les Bases de Programació que, si és el cas, siguen oportunes per a aconseguir eixe fi i es comprometen a actuar coordinadament entre ells.
  
C. Així mateix, els ajuntaments de Cabanes i Orpesa, en el cas en què els siguen presentats per a la seua aprovació els corresponents Programes d'Actuació Integrada, es comprometen a exigir, per a la seua aprovació, que estos prevegen la cessió gratuïta, a càrrec de l'actuació, a la Generalitat Valenciana, de la superfície de terrenys sobre els quals s'ubicarà el futur Centre d'Oci Mundo Ilusión.
  
D. La Conselleria de Territori i Habitatge exigirà per a aprovar definitivament les homologacions de planejament que en el futur se sotmeten a la seua consideració en els sectors afectats pel Centre d'Oci, que estiga assegurada la seua correcta integració territorial i prevista la cessió gratuïta dels terrenys a l'administració. Això es podrà aconseguir per mitjà del corresponent concert previ elaborat per l'ajuntament responsable d'això que compte amb informe favorable de la dita conselleria, almenys, respecte als aspectes abans assenyalats relatius als sectors afectats pel Centre d'Oci.
  
En tot cas, es comprometen els esmentats ajuntaments a no trametre per a la seua aprovació per part de la conselleria competent en Urbanisme, els instruments urbanístics i de gestió la tramitació dels quals es puga iniciar, si és el cas, per al desenvolupament dels sectors de sòl urbanitzable en què es vaja a gestionar l'obtenció dels terrenys de Centre d'Oci Mundo Ilusión, sense que prèviament s'haja emés un informe favorable, al document de concert previ de la revisió dels seus Plans Generals.
  
E. Els instruments de planejament municipal que en l'actualitat ja hagen sigut objecte d'aprovació municipal o que desenvolupen zones ja homologades d'acord amb la Llei 6/1994 podran prosseguir la seua tramitació o desenvolupament sense que esta es veja alterada per allò que s'ha acordat en les anteriors estipulacions.
  
Tercera. La Diputació Provincial de Castelló manifesta la seua voluntat de col·laborar en estes actuacions, prestant la seua assistència i cooperant amb la Generalitat Valenciana i els ajuntaments de Cabanes i d'Orpesa.
  
Quarta. La Generalitat Valenciana, per a possibilitar les anteriors actuacions urbanístiques, procedirà, després de la firma del present conveni, a l'alçament de la suspensió establida en el Decret 61/2003, de 13 de maig, del Consell de la Generalitat.